
Številka: 007-67/2007/2
Datum: 08. 10. 2007

Ministrstvo za pravosodje


Direktorat za zakonodajo s področja pravosodja
Župančičeva 3

1000    Ljubljana
Zadeva: Pripombe na predlagano dopolnitev sprememb 10. člena Zakona o pravniškem državnem izpitu (EVA: 2007-2011-0004) – skrajšan postopek

Zveza: 007-89/2006/158
Spoštovani!

Informacijski pooblaščenec (v nadaljevanju Pooblaščenec) na podlagi 48. čl. Zakona o varstvu osebnih podatkov (Uradni list RS, št. 86/04 in 113/05, 51/07-ZUstS-A in 67/07, v nadaljevanju ZVOP-1) daje predhodna mnenja ministrstvom, državnemu zboru, organom samoupravnih lokalnih skupnosti, drugim državnim organom ter nosilcem javnih pooblastil o usklajenosti določb predlogov zakonov ter ostalih predpisov z zakoni in drugimi predpisi, ki urejajo osebne podatke.

Prosili ste nas za mnenje z vidika pristojnosti Pooblaščenca k predlogu Državnega sveta Republike Slovenije glede dodatnih sprememb predlaganega 9. člen Zakona o spremembah in dopolnitvah zakona o pravniškem državnem izpitu (EVA: 2007-2011-0004, v nadaljevanju: predlog Zakona), ki ureja spremembe 10. člena Zakon o pravniškem državnem izpitu. Slednji se v predlagani dikciji z vključitvijo sprememb, predlaganih v prvotnem predlogu Zakona glasi:

»10. člen

Prednostne vrstne rede po kriterijih iz drugega odstavka 8. člena tega zakona določi predsednik višjega sodišča največ štiri mesece in najmanj trideset dni pred izpraznitvijo enega ali več pripravniških mest in jih z navedbo osebnega imena posameznega kandidata in njegovega prednostnega mesta objavi na sodni deski višjega in okrožnih sodišč.

Prednostni vrstni redi, ki se določijo po kriterijih iz tretjega odstavka 8. člena tega zakona, se z navedbo osebnega imena posameznega kandidata, njegovega prednostnega mesta in dneva vložitve prijave objavijo na sodni deski višjega ter okrožnih sodišč in se mesečno dopolnjujejo.

Prednostni vrstni redi iz prejšnjih odstavkov tega člena se objavijo tudi v elektronski obliki na spletni strani višjega sodišča na način, ki posameznemu kandidatu omogoči pridobitev informacije o njegovem mestu v prednostnem vrstnem redu, javnosti pa prepreči razkritje kandidatove identitete.

Če se podatki o prednostnih vrstnih redih, objavljenih na sodni deski, in v elektronski obliki na spletni strani razlikujejo, se šteje, da so pravilni podatki, objavljeni na sodni deski.«

Kot navajate, je Državni svet RS predlagal, da bi 10. člen Zakona o pravniškem državnem izpitu dodatno spremenili tako, da bi določal, da se v spremembi določeni osebni podatki kandidatov, ki naj bi se po novem objavili v prednostnih vrstnih redih na sodni deski višjih in okrožnih sodišč, ob pogoju osebne privolitve posameznika, na katerega se osebni podatki nanašajo, v enakem obsegu kot na oglasni deski objavijo tudi na spletni strani višjega sodišča. Trenutni predlog Zakona namreč določa, da se ti prednostni vrstni redi objavijo tudi v elektronski obliki na spletni strani višjega sodišča, vendar na način, ki posameznemu kandidatu omogoči pridobitev informacije o njegovem mestu v prednostnem vrstnem redu, javnosti pa prepreči razkritje kandidatove identitete.

Na podlagi vašega zaprosila za pripombe vam sporočamo, da Informacijski pooblaščenec k predlagani dodatni spremembi predloga Zakona z vidika svojih pristojnosti in na tej podlagi nima pripomb, vendar pa opozarjamo, da mora pogoj osebne privolitve jasno določati nova dikcija predloga Zakona.
S spoštovanjem,

    






      Informacijski pooblaščenec:        


          






 Nataša Pirc Musar, univ.dipl.prav.,

           





              pooblaščenka

Vročiti: 

•
naslovniku,

•
arhiv, tu.

